30/05/2019 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2019/18520 pola que se aproban as bases e a convocatoria para residencias de escritoras/es e pensadoras/es en Rianxo durante o ano 2019

CONVOCATORIA PARA RESIDENCIAS DE ESCRITORAS/ES E PENSADORAS/ES EN RIANXO DURANTE O ANO 2019 1.–Obxecto e finalidade. A literatura como forza transformadora vai alén dun resultado obxectual específico, producido e materializado cunha ansia de consumo. A literatura convoca unha dimensión do real, advén un mundo, potencia un ser posible. Os procesos de escrita literaria así como a propia tarefa do pensar –implícita en todo canto o humano desenvolve– requiren de espazos e tempos axeitados para provocar esa intensidade que dá a nacer a obra creativa. Espazos e tempos liberados de obrigas e determinantes externos; lugares onde as condicións operativas sexan as adecuadas para exercer libremente a poiese do pensar e do inventar literario. Asistimos a unha época distorsionada na relación entre o creador e a súa obra, unha época que potencia a finalidade espectacular, mercantil, inmediatista. Nun espazo así a obra do pensar ou a obra literaria nacerá con dificultade ou non nacerá. Sabendo isto, a Deputación da Coruña e o Concello de Rianxo, coa intención de fornecer as condicións favorábeis para intensificar o proceso de creación literaria e o pensamento en contextos de traballo e aprendizaxe comunitarios, organizan conxuntamente un proxecto de residencias de escritoras/es e pensadoras/es que se realizará en Rianxo, nunha casa situada na aldea de Brión, na parroquia de Leiro, durante o ano 2019. O proxecto contempla a realización de cinco residencias que se realizarán en dúas tempadas: a tempada estival (de agosto a setembro) e a tempada de outono (de outubro a decembro). O reparto das cinco persoas residentes entre as dúas tempadas dependerá das solicitudes que se presenten e da selección final. Para o seu desenvolvemento, as persoas elixidas residirán durante o tempo aproximado dun mes de estadía na casa, situada nun contexto rural idóneo para o traballo intelectual e creativo, en estreita relación coa comunidade das persoas que viven na aldea rianxeira de Brión. A estadía será gratuíta e cada persoa en residencia disporá dun cuarto individual con área de traballo propio e con conexión a internet, tendo libre acceso á cociña e ao resto dos espazos comúns da casa, e podendo optar por integrarse na dinámica comunitaria da casa ou manter unha actividade independente. A persoa residente comprométese a facer no Concello de Rianxo un seminario ou obradoiro de matrícula aberta e gratuíta, que terá unha duración mínima de 3 días. Igualmente, ofrecerá tamén unha conferencia, recital, conversa ou lectura pública no Concello de Rianxo ou noutros concellos da provincia da Coruña.2.–Solicitantes.2.1.–Residencia de escritoras/es. O programa está dirixido a persoas de calquera nacionalidade que desenvolvan o seu traballo escriturario en calquera lingua e dentro de calquera xénero; entendendo que a escrita literaria abrangue ámbitos creativos diversos: novelístico, poético, dramático, ensaístico, xornalístico, guión cinematográfico, banda deseñada, etc. Excepcionalmente considerarase a participación de creadoras e creadores doutras disciplinas (artes plásticas, artes vivas, audiovisuais, etc.), sempre e cando o seu proxecto teña algunha relación co literario, en sentido extenso.2.2.–Residencia de pensadoras/es. O programa está dirixido a pensadores e pensadoras que investiguen calquera eido epistémico (filosofía, historia, política, literatura, etc.) sen necesidade de que o pensador ou pensadora sexa especialista no ámbito específico que quere desenvolver na estada residencial.3.–Solicitude e documentación. Cada participante poderá presentar unha única solicitude optando a un tipo de residencia (escritoras/es ou pensadoras/es) e a unha tempada (verán ou outono), segundo o modelo de solicitude anexo a esta convocatoria. – As solicitudes consistirán nunha proposta de traballo e investigación persoal a desenvolver no contexto da residencia, sintetizada nunha extensión máxima de un folio e anexando un relato autonarrativo no que a persoa fale de si mesma e explique as razóns que a motivan a facer a solicitude e a súa traxectoria creativa. Figurarán tamén o nome e apelidos, o DNI, domicilio, un número de teléfono e máis un correo electrónico de contacto. Se a persoa dispón dalgún material textual desenvolvido, pode incluílo, aínda que isto non sumará con relación a persoas que non tiveran enviado este material extra. Coa solicitude deberá achegar tamén a seguinte documentación: – Fotocopia do documento nacional de identidade ou do documento que regulamentariamente o substitúa. – Declaración de consentimento expreso para o tratamento dos datos persoais que constan na solicitude para a participación na Convocatoria para residencias de escritoras/es e pensadoras/es en Rianxo durante o ano 2019, de conformidade co establecido na Lei Orgánica 3/2018, do 5 de decembro, de Protección de Datos Persoais.4.–Lugar e prazo de presentación da solicitude. As solicitudes enviaranse en formato electrónico ao enderezo residencia@axouxerestream. com ou presentaranse no Rexistro Xeral da Deputación. O prazo de presentación das solicitudes comezará o día seguinte ao da publicación desta convocatoria no Boletín Oficial da Provincia e rematará o 5 de xullo de 2019.5.–Comité de selección. Constituirase un comité de selección que valorará as propostas recibidas. A composición do comité publicarase na páxina web da Deputación, con anterioridade á súa reunión, co fin de que poidan interpor, no seu caso, os recursos legais pertinentes. O comité de selección estará presidido pola deputada presidenta da Comisión de Cultura e Normalización Lingüística e estará composto por unha persoa representante do Concello de Rianxo e dúas persoas de reconocido prestixio no mundo da cultura. O comité de selección formulará a súa proposta de concesión, que será motivada, e as súas deliberacións serán segredas. Poderá nomear o número de suplentes que considere oportuno, establecendo unha orde de prioridade en función da puntuación obtida. Estas persoas accederán á residencia, unicamente, no caso de existir algunha renuncia ou revogación polo incumprimento das obrigas desta convocatoria.6.–Avaliación das solicitudes e resolución da convocatoria.6.1.–O órgano competente para ditar o acordo de resolución da convocatoria é o presidente da Deputación.6.2.–A valoración das solicitudes realizarase de acordo cos seguintes criterios e puntuacións:  Interese da proposta presentada: ata 5 puntos.  Traxectoria creativa do/a escritor/a ou pensador/a: ata 2,5 puntos.  Interese da presenza do/a escritor/a ou pensador/a e do foco do seu traballo ou investigación dentro do noso contexto cultural: ata 2,5 puntos. A puntuación total de cada solicitante obterase pola suma das puntuacións anteriores. A selección das propostas será equilibrada entre as cinco residencias.6.3.–A resolución da convocatoria será dada a coñecer mediante a publicación na páxina web www.dacoruna. gal, e producirá os efectos de notificación ás persoas interesadas, polo que a presentación leva implícita a autorización para o tratamento necesario dos datos dos solicitantes e da súa publicación na citada páxina web. Nos días seguintes á publicación, as persoas seleccionadas serán contactadas a fin de coordinar e dispor o necesario para encetar as estadías. Tamén se dará conta do resultado deste proceso de selección a todas as persoas que se presentaran á convocatoria.6.4.–Contra a resolución de concesión das residencias, poderán ser interpostos, con carácter potestativo, os seguintes recursos: Recurso de reposición, perante o presidente da Deputación Provincial, no prazo dun mes. Recurso contencioso administrativo, perante a xurisdición contencioso administrativa, no prazo de dous meses. Ambos os dous prazos contaranse dende o día seguinte ao da notificación da resolución da convocatoria, de conformidade co establecido na base 6.3 desta convocatoria. A presentación dos recursos sinalados non poderá facerse con carácter simultáneo.7.–Realización do proxecto e obrigas.7.1. Residencia de escritoras/es. As persoas residentes deberán: – Realizar un obradoiro de escrita creativa, ou vencellada co tipo de traballo literario que desenvolva a persoa residente (mínimo de tres días, máximo a vontade) en coordinación co Concello de Rianxo e de matrícula aberta e gratuíta. – Realizar unha conferencia, recital ou lectura pública no Concello de Rianxo. Así mesmo, considerarase a posibilidade de organizar algunha outra actividade en distintos contextos da provincia da Coruña (facultades, centros sociais, bibliotecas, etc.), sempre en función da dispoñibilidade temporal da persoa residente e do interese que poida espertar o seu traballo intelectual na contorna da provincia.7.2. Residencia de pensadoras/es. As persoas residentes deberán: – Realizar un seminario (mínimo de tres días, máximo á vontade) en coordinación co Concello de Rianxo e de matrícula aberta e gratuíta. Nese seminario a persoa residente deberá introducir ou presentar os materiais da súa propia investigación a un grupo de persoas interesadas en coñecer e discutir libre e criticamente as posturas, ideacións e perspectivas elaboradas. Tamén podería elixir para o seu seminario un tema concreto non vinculado co seu traballo na residencia, pero sí cos seus focos de interese teórico. – Dar unha conferencia no Concello de Rianxo sobre a temática da súa investigación. Porén, tamén deberá estar aberta a realizar algunha outra conferencia en distintos contextos da provincia da Coruña (facultades, centros sociais, grupos de investigación, bibliotecas, etc.), sempre en función da dispoñibilidade temporal da persoa residente e do interese que poida espertar o seu traballo intelectual na contorna da provincia.7.3. Traballos realizados. A propiedade dos traballos será das persoas titulares das residencias. A participación nas residencias non leva implícito ningún compromiso por parte das persoas residentes en relación á conclusión ou entrega material do proxecto creativo ou de investigación teórica realizado durante a estadía, sendo estas libres de utilizalo como consideren oportuno.8.–Protección de datos. Os datos subministrados teñen a finalidade de poder tramitar esta convocatoria e están protexidos pola Lei Orgánica 3/2018, do 5 de decembro, de Protección de Datos Persoais e garantía dos dereitos dixitais. O responsable do tratamento dos datos é a Deputación Provincial da Coruña. A lexitimación para o tratamento dos datos persoais contidos nesta solicitude é o consentimento que o asinante outorga á Deputación Provincial coa súa firma. No caso de que sexa denegado o consentimento para o tratamento dos datos persoais, non poderá presentarse a esta convocatoria por imposibilidade de tramitación da solicitude. O destinatario dos datos é a Deputación Provincial que non cederá datos a terceiros, salvo obriga legal. As persoas que participen na convocatoria teñen os dereitos a acceder, rectificar ou suprimir datos erróneos, solicitar a limitación do tratamento dos seus datos así como opoñerse ou retirar o consentimento e solicitar a portabilidade dos mesmos en calquera momento. Estes dereitos poderán exercerse perante as oficinas centrais da Deputación sitas na Av. Porto da Coruña, 2, 15003 A Coruña ou ben a través de medios electrónicos, dirixindo un correo ao enderezo delegadodeprotecciondedatos@dacoruna. gal. Pode consultar a política de privacidade da Deputación na dirección //www.dacoruna. gal/avisos/politica-privacidade. Disposición final Para os casos non previstos nas presentes bases, será de aplicación a Lei 38/2003 Xeral de subvencións, o seu Regulamento aprobado por R. D. 887/2006, a Ordenanza xeral de subvencións e transferencias da Deputación e as Bases de execución do orzamento xeral da Deputación do ano 2019. Os/as participantes nesta convocatoria aceptan en todos os seus termos as presentes bases e a resolución correspondente, sen prexuízo da presentación dos recursos pertinentes. A Coruña, 28 de maio de 2019. O presidente, O secretario, Valentín González Formoso José Luis Almau Supervía ANEXO - Documentación que deberán achegar: 1. Fotocopia do documento nacional de identidade ou do documento que regulamentariamente o substitúa.2. Proposta de traballo e investigación persoal a desenvolver no contexto da residencia, sintetizada nunha extensión máxima de un folio.3. Texto autonarrativo no que a persoa fale de si mesma e explique as razóns que a motivan a facer a solicitude e a súa traxectoria creativa.4. Material textual ou en calquera outro soporte (vídeo, gravación sonora, web, etc.). Pode incluílo ou referencialo como mostra do seu traballo aínda que isto non sumará con relación a persoas que non tiveran enviado este material extra, simplemente será considerado indicativo do tipo de creación realizada pola persoa solicitante. O prazo de presentación das solicitudes comezará o día seguinte ao da publicación desta convocatoria no Boletín Oficial da Provincia e rematará o 5 de xullo de 2019. Esta solicitude deberá ser enviada coa documentación que figura no Anexo, ben en formato electrónico ao enderezo residencia@axouxerestream. com ou ben no Rexistro Xeral da Deputación. Envío por correo postal: Deputación da Coruña - Rexistro Avda. Porto da Coruña n.º 2 15003 A Coruña De acordo co disposto na Lei orgánica 3/2018 de 5 de decembro de datos personais e garantía dos dereitos dixitais, informámolo/a de que os datos facilitados serán tratados coa finalidade de poder atender a súa solicitude. Os devanditos datos serán tratados de xeito confidencial, e só poderán ser cedidos, nos casos contemplados na Lei. Comunicámoslle que pode exercer os dereitos de acceso, rectificación, supresión, oposición, limitación ó tratamento e portabilidade dos seus datos, perante a Deputación da Coruña en Avenida Porto da Coruña, 2, 15003 A Coruña, ou dirixindo un correo a delegadodeprotecciondedatos@dacoruna. gal